Diari Oficial de la Generalitat Valenciana


Sumari del DOGV 5775, del 02-06-2008 (2008/6743)

ORDE de 26 de maig de 2008, de la Conselleria de Benestar Social, per la qual es convoquen beques dirigides persones amb discapacitats físiques o sensorials, per a la realització de pràctiques de formació que es duran dur a terme en les distintes conselleries del Consell de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5775

Data del DOGV
:   02-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6743


Data del document
:   26-05-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * assignació per estudis
    * formació professional
    * ajuda pública
    * discapacitat físic
    * suport econòmic
    * inserció professional

ORDE de 26 de maig de 2008, de la Conselleria de Benestar Social, per la qual es convoquen beques dirigides persones amb discapacitats físiques o sensorials, per a la realització de pràctiques de formació que es duran dur a terme en les distintes conselleries del Consell de la Generalitat. [2008/6743]
L'objectiu del Consell de la Generalitat d'avançar en la integració social de les persones amb discapacitat s'ha plasmat en distintes disposicions i programes, sent una de les seues prioritats bàsiques. La conselleria de Benestar Social, en el marc de la política dirigida a aconseguir una millor i major formació de les persones amb discapacitat, té com un dels seus objectius prioritaris la integració social de les persones amb discapacitats físiques o sensorials.
És per este motiu que la conselleria de Benestar Social, en estreta coordinació i col·laboració amb les restants conselleries que componen el Consell de la Generalitat, convoca la concessió de 20 beques perquè persones amb discapacitats físiques o sensorials puguen fer pràctiques de formació, dins de l'àmbit de l'administració pública.
Esta actuació es troba inclosa en els objectius i les activitats del programa 311.10 Direcció i Servicis Generals, amb prou consignació pressupostària en la Llei de Pressupostos de la Generalitat per a l'exercici de 2008.
En virtut de les facultats que em conferix el Decret 116/2007, de 27 de juliol, del Govern Valencià, pel qual s'aprova el Reglament Orgànic i Funcional de la conselleria de Benestar Social, l'article 28 de la Llei 5/1983, de 30 de desembre, del Consell i segons el que establix el Decret 108/1992, de 6 de juliol, del Govern Valencià, pel qual es regula la concessió de beques, així com la Llei 38/2003, de 17 de novembre, General de Subvencions,
ORDENE
Article 1
Procedir a la convocatòria de concurs públic per a la concessió d'un màxim de 20 beques, dirigides a persones amb discapacitats físiques o sensorials, per a la realització de pràctiques de formació en les distintes conselleries que integren l'administració de la Generalitat i aprovar les bases que s'adjunten com a annex I, per les quals es regix esta convocatòria, així com el model de sol·licitud i de declaració responsable que s'inserixen com a annexos II i III, respectivament.
Article 2
Les ajudes tindran un import brut màxim global de 80.000 €, que s'imputaran a càrrec de l'aplicació pressupostària 12.58.11.6378.505.83.8, línia de subvenció T2468, del pressupost de la Generalitat per a l'any 2008.
Les ajudes concedides per mitjà d'esta ordre no necessiten ser notificades a la Comissió Europea, perquè no reunixen tots els requisits de l'apartat 1 de l'article 87 del Tractat de la Comissió Europea, segons el Decret 147/2007, de 7 de setembre, en concret per no suposar avantatge econòmic, ja que les persones a qui van dirigides les ajudes no exercixen activitats econòmiques amb les quals puguen oferir béns o servicis en el mercat.
Article 3
Escaurà a la Subsecretaria de la conselleria de Benestar Social la resolució de la convocatòria, així com la facultat d'adoptar les resolucions necessàries per al desplegament i execució d'esta, complint el que disposa l'article quint, apartat h) del Decret 108/1992, de 6 de juliol, del Govern Valencià, pel qual es regula la concessió de beques i la Resolució del conseller de Benestar Social de 30 de gener de 2001, sobre delegació de l'exercici de competències en determinats òrgans de la conselleria.
DISPOSICIÓ FINAL
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Contra la present Ordre podrà interposar-se recurs potestatiu de reposició davant del conseller de Benestar Social, en el termini un mes des de la seua publicació, de conformitat amb el que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la seua publicació, d'acord amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 26 de maig de 2008
El conseller de Benestar Social i vicepresident tercer del Consell
JUAN GABRIEL COTINO FERRER
ANNEX I
Bases de la convocatòria per a la concessió de 20 beques dirigides a persones amb discapacitats físiques o sensorials, per a la realització de pràctiques de formació que es duran a terme en distintes conselleries del Consell de la Generalitat
Primera. Objecte
La present convocatòria té com a objecte la concessió d'un màxim de 20 beques per a facilitar la formació pràctica de persones amb discapacitats físiques o sensorials amb titulació universitària, en l'àmbit de l'administració pública de la Generalitat.
Segona. Dotació, duració i pagament de les beques
La dotació de cada una de les beques és de mil (1.000) euros bruts mensuals. Sobre la dita quantitat es practicaran les retencions legals oportunes, sent l'import brut total de les 20 beques de 80.000 €, que es pagaran a càrrec de l'aplicació pressupostària 23.13.45.0148.647.61.1, línia de subvenció T2468 del pressupost de la Generalitat per a l'any 2008.
L'import de la beca serà abonat mensualment per la conselleria de Benestar Social amb certificació prèvia del cap del servici on el becari duga a cap la pràctica.
El període de gaudi de les beques començarà el dia indicat en la resolució de la present convocatòria, la qual serà publicada en el Diari Oficial de la Comunitat Valenciana. Este període no començarà, en tot cas, abans de l'1 de setembre de 2008.
No obstant això, el mencionat període podrà prorrogar-se a l'exercici pressupostari de l'any 2009 i fins un màxim de 12 mesos, incloent-hi el període de pròrroga, sempre que hi haja consignació pressupostària adequada i suficient en el pressupost de la Generalitat per al mencionat exercici.
Tercera. Requisits dels sol·licitants
Podran optar a l'obtenció d'una beca els qui reunisquen els requisits següents:
a) Ser espanyol o nacional d'un estat membre de la Unió Europea o nacional d'aquells estats a què, en virtut de tractats internacionals celebrats per la Comunitat Europea i ratificats per Espanya, s'aplique la lliure circulació de persones.
b) Residir en la Comunitat Valenciana.
c) Tindre acreditada la qualificació de minusvalidesa per deficiència física o sensorial en un grau igual o superior al 33%.
d) Estar en possessió d'una titulació universitària.
e) No tindre atorgada en el moment en què es resolga la present convocatòria, qualsevol altra beca o ajuda que poguera concedir-se per la mateixa activitat o semblant.
f) Estar al corrent en les obligacions fiscals i amb la Seguretat Social i complir les bases de la convocatòria i la resta de normes que siguen d'aplicació, en particular les obligacions de reintegrament de les subvencions per deutes amb l'administració.
El compliment temporal dels requisits s'entendrà referit a la data de finalització del termini de presentació de sol·licituds.
Quarta. Formalització i termini de presentació de sol·licituds
Les persones aspirants a la beca presentaran, en el termini de 15 dies hàbils comptadors des de l'endemà de la publicació de la present Ordre en el Diari Oficial de la Comunitat Valenciana, una sol·licitud segons el model que es detalla en l'annex II.
S'indicarà en la sol·licitud la província en què estan disposats a fer les pràctiques formatives (Alacant, Castelló o València), la qual cosa tindrà caràcter vinculant en el procés selectiu.
Els candidats hauran de presentar la dita sol·licitud en el Registre General de la conselleria (passeig Albereda, 16, de València (46670) o en les direccions territorials de la conselleria de Benestar Social d'Alacant, Castelló i València, síties en la c/ del Teatre, 37 (03037), Av. Germans Bou, 81 (12856) i Av. Baró de Càrcer, 36 (46144), respectivament, o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant-hi la documentació següent:
1. Fotocòpia compulsada de document nacional d'identitat (DNI) o document d'identificació d'estrangeria (NIE).
2. En el cas de no tindre la nacionalitat espanyola, documentació suficient que acredite que l'aspirant és nacional d'un estat membre de la Unió Europea o nacional d'aquells estats a què, en virtut de tractats internacionals celebrats per la Comunitat Europea i ratificats per Espanya, s'hi aplique la lliure circulació de persones.
3. Documentació suficient que acredite que l'aspirant residix en la Comunitat Valenciana.
4. Certificat de la qualificació de minusvalidesa per deficiència física o sensorial en un grau igual o superior al 33% acompanyat del dictamen tècnic.
5. Documentació adequada que acredite que el candidat té cobertura sanitària.
6. Certificació administrativa expedida per l'autoritat competent que acredite estar al corrent en les obligacions fiscals i amb la Seguretat Social, i una declaració responsable del compliment de les bases de la convocatòria i de la resta de normes que hi siguen d'aplicació.
7. Declaració responsable de no estar incurs en cap prohibició per a obtindre la condició de beneficiaris d'estes beques, assenyalades en l'art. 13 de la Llei 38/2003, de 17 de novembre, General de Subvencions (BOE núm. 276, de 18.11.2003) i del compliment d'obligacions de reintegrament de subvencions que, si és el cas, se li hagueren exigit.
8. Currículum, en què es faran constar les dades personals, data i lloc de naixement, domicili a l'efecte de notificacions, telèfons, correu electrònic, així com les dades acadèmiques i professionals.
Els sol·licitants acreditaran les titulacions, cursos i mèrits que s'hagen al·legat en el currículum, per mitjà de la presentació de fotocòpia compulsada del títol, o del depòsit de les taxes.
No es tindrà en compte cap mèrit al·legat que no estiga justificat documentalment.
El compliment temporal dels mèrits s'entendrà referit a la data de finalització del termini de presentació de sol·licituds.
Serà causa d'exclusió l'incompliment dels requisits assenyalats en la base tercera, així com la no-realització de l'entrevista regulada en la base quinta, b).
Si la sol·licitud no reunix totes les dades exigides o falta documentació acreditativa, es requerirà l'interessat perquè, en un termini de deu dies hàbils, esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, amb resolució prèvia, d'acord amb l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.
Durant este termini d'esmena no s'admetrà documentació relativa a mèrits que no hagen sigut al·legats durant el termini de presentació de sol·licituds.
Quinta. Mèrits i valoració
La selecció es durà a terme a la vista de les circumstàncies acadèmiques i sociolaborals dels aspirants. Per a això s'assignaran els punts que a continuació i amb referència als esmentats aspectes es detallen:
a) Trajectòria acadèmica: fins a 4 punts
b) Entrevista: fins a 6 punts. La Comissió valorarà el perfil del sol·licitant així com les seues aptituds i capacitats per a l'exercici de la beca en funció del seu perfil personal.
Sexta. Distribució de les beques
La Comissió Avaluadora, a la vista de les sol·licituds presentades i tenint en compte el perfil dels sol·licitants, distribuirà el nombre total de beques entre les tres províncies. Esta distribució s'incorporarà a la proposta d'adjudicació de beques, que s'elevarà al subsecretari segons el que establix la base octava del present annex.
Sèptima. Selecció dels concursants
Per a l'examen de sol·licituds de la beca, es constituirà una Comissió Avaluadora que estarà presidida per la secretària general administrativa de la conselleria de Benestar Social i en formaran part com a vocals:
- Els directors territorials de la conselleria de Benestar Social d'Alacant, Castelló i València.
- El cap d'Àrea d'Integració Social de Discapacitats de la Direcció General d'Integració Social de Discapacitats.
- El cap d'Àrea d'Inspecció i Qualitat.
- Un tècnic de la Subsecretaria, que actuarà com a secretari.
Els membres de la Comissió Avaluadora podran delegar la seua participació i podran ser assessorats, en tot cas, pel personal tècnic o professional que es considere necessari, que podrà assistir-hi amb veu però sense vot.
A efectes organitzatius i amb l'objecte d'agilitzar el procés de selecció, la Comissió Avaluadora podrà dividir-se en subcomissions, bé amb caràcter territorial o bé per agrupació d'expedients, amb un quòrum mínim de tres membres. Estes actuacions seran incorporades per la Comissió en una acta definitiva.
La Comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La Comissió, dins de les normes de funcionament de la present convocatòria, interpretarà i evacuarà les qüestions que se susciten amb vista al compliment del procés de selecció de les beques.
Octava. Procediment de selecció
A la vista dels documents efectivament acreditats, la Comissió Avaluadora valorarà els mèrits que d'aquells es deduïsquen, d'acord amb les bases tercera, quarta i quinta.
Es realitzarà l'entrevista d'acord amb allò que s'ha expressat en la base quinta, b).
Els supòsits d'empat es resoldran a favor de l'aspirant que presente millor expedient acadèmic, d'acord amb la base quinta.
Conclosa la fase d'entrevista, s'exposarà la llista provisional, amb expressió dels aspirants exclosos i admesos i ordenada segons la puntuació provisional obtinguda, en el tauler de la conselleria i de les direccions territorials d'esta, durant 10 dies hàbils per a la fase d'al·legacions.
Finalitzat el procés de selecció, la Comissió Avaluadora elaborarà una proposta d'adjudicació de beques, en el termini de dos mesos des de la finalització del termini de presentació de sol·licituds, que contindrà la relació dels beneficiaris i una borsa de reserva per províncies i ordre de puntuació, per al cas de produir-s'hi alguna renúncia o abandó.
Novena. Concessió
La Subsecretaria de la conselleria de Benestar Social dictarà, en un termini d'un mes a partir de la proposta que eleve la Comissió Avaluadora, una resolució en què s'adjudiquen les beques i es constituïsca la borsa de reserva a què es referix la base octava.
La resolució de concessió es publicarà, dins del termini indicat en el paràgraf anterior, en el Diari Oficial de la Comunitat Valenciana, acte que, d'acord amb els articles 58 i 59 de la Llei 30/1992 de Règim Jurídic de l'Administracions Públiques i del Procediment Administratiu Comú, produirà els efectes de notificació als interessats.
Sense perjuí de l'anterior, la resolució s'exposarà en els taulers de la conselleria de Benestar Social i de les direccions territorials de la conselleria.
En el cas d'haver disponibilitat pressupostària suficient, la Subsecretaria de la conselleria podrà disposar l'assignació de noves beques de conformitat amb la borsa de reserva prioritzada existent.
La conselleria de Benestar Social es reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
Desena. Lloc de realització de les pràctiques formatives
Els aspirants hauran d'indicar en la seua sol·licitud la província on pretenguen dur a terme les pràctiques de formació.
Atenent a les característiques i condicions dels becaris, les pràctiques es duran a cap a les províncies d'Alacant, Castelló i València en les dependències administratives i centres de les conselleries de la Generalitat que la Subsecretaria indique.
Onzena. Drets, obligacions i incidències dels becaris
La condició de becari no implica cap vinculació laboral o administrativa amb la conselleria de Benestar Social ni amb cap altra conselleria, i la seua concessió i aprofitament serà incompatible amb el gaudi d'altres beques, ajudes o treballs que suposen concurrència amb l'objecte i dedicació de les presents o que impedisca el compliment de les obligacions com a becari.
A l'efecte de verificar el compliment del que disposa l'apartat anterior, les persones adjudicatàries de les beques, tal com s'establix en els apartats 6 i 7 de la base quarta, hauran presentat amb anterioritat a la data d'inici del seu exercici els documents següents:
A. Una declaració responsable, el model de la qual figura com a annex III, expressiva de les circumstàncies següents:
1. Complir les bases de la convocatòria i la resta de normes que hi siguen d'aplicació.
2. No ser beneficiari de cap altra beca que poguera concedir-se per a la mateixa o semblant activitat.
3. No ser beneficiari d'ajudes i no mantindre relació laboral que suposen concurrència amb l'objecte i dedicació de la present convocatòria de beques.
B. Una certificació administrativa expedida per l'autoritat competent, que justifique estar al corrent en les obligacions tributàries i amb la Seguretat Social.
C. Declaració responsable de no estar incurs en cap prohibició per a obtindre la condició de beneficiari d'estes beques, assenyalades en l'art.13 de la Llei 38/2003, de 17 de novembre, General de Subvencions (BOE núm. 276, de 18.11.2003) i del compliment d'obligacions de reintegrament de subvencions que, si és el cas, se li hagueren exigit.
Seran obligacions dels becaris:
1. Començar el gaudi de la beca el dia que s'assenyale. La no-incorporació del beneficiari de la beca produirà la pèrdua de la condició de becari.
2. Exercir l'activitat objecte d'esta convocatòria, sota la supervisió del cap del servici o director del centre d'exercici de la beca, amb un horari màxim de 35 hores setmanals.
3. Presentar un informe al terme de cada semestre natural, que contindrà la menció de les activitats i pràctiques fetes en el període.
La Subsecretaria de la conselleria de Benestar Social assignarà als becaris les destinacions per a l'exercici de la pràctica formativa.
El cap del servici o director del centre on exercisca el becari les pràctiques formatives ordenarà les activitats i delimitarà el nombre d'hores presencials durant el funcionament dels servicis, perquè quede acreditada la seua assistència, tot això segons els criteris del seu servici o centre i la formació que tinga el becari. A més, programarà les activitats que calga desplegar en el departament, actuant com a tutor formatiu i avaluarà la seua activitat en la forma que es considere més convenient, atenent a les seues característiques.
L'incompliment pel becari de les seues obligacions podrà donar lloc a la privació de la beca pel temps que quedara de gaudi, sense perjuí de les altres responsabilitats que en resultaren exigibles.
La Subsecretaria de la conselleria de Benestar Social resoldrà les incidències que es produïsquen durant el període de gaudi de les beques, i podrà deixar estes sense efecte o modificar el seu exercici, amb un informe previ de la Comissió Avaluadora i la conselleria on estiga destinat el becari, mitjançant l'audiència de l'interessat i vist l'expedient contradictori; en els supòsits d'incompliment de les obligacions, no exercir l'activitat que va motivar la concessió o deixar de reunir els requisits exigits en la present convocatòria.
Davant de les incidències, renúncies, abandons o incompliments que deixen vacant una beca, es podrà procedir a adjudicar la beca segons l'ordre establit en la borsa de reserva que resulte del procés de selecció. En cas d'esgotar-se la borsa d'una província, el subsecretari podrà assignar el recurs a les restants.
Dotzena. Assegurança d'accident
La conselleria de Benestar Social subscriurà amb una entitat asseguradora una pòlissa d'assegurança combinada d'accident individual, de la qual seran beneficiàries les persones adjudicatàries de la beca.